**URDAIBAIKO BIOSFERAREN ERRESERBAREN ERABILERAREN ETA KUDEAKETAREN GIDA-PLANA ONARTZEKO DEKRETU-PROIEKTUARI BURUZKO MEMORIA.**

ESKUMENA ETA AURREKARIAK

##### Espainiako Konstituzioak 149.1 artikuluan ezartzen duenaren arabera, estatuak eskumen esklusiboa du gai hauetan:

«Ingurumena babesteko oinarrizko legegintza; horri kalterik egin gabe, autonomia-erkidegoek ahalmenak izan ditzakete, babes-arau gehigarriak ezartzeko. Mendien, baso-ustiapenen eta abelbideen gaineko oinarrizko legegintza».

Euskal Autonomia Erkidegoari dagokionez (aurrerantzean, EAE), abenduaren 18ko 3/1979 Lege Organikoaren bitartez onartu zen autonomia-estatuaren arabera, «Euskal Autonomia Erkidegoaren eskumena da bere lurraldean estatuko oinarrizko legeen legegintza-garapena eta betearazpena egitea arlo hauetan: a) Ingurumena eta ekologia».

Ildo horretan, EAEko administrazio orokorrak onartu egin zuen Lehendakariaren azaroaren 26ko 24/2016 Dekretua, Euskal Autonomia Erkidegoko Administrazioko sailak sortu, ezabatu eta aldatzeko eta horien egitekoak eta jardun-arloak finkatzekoa. Horren 9. artikuluan ezartzen duenaren arabera, Ingurumen, Lurralde Plangintza eta Etxebizitza Sailak ingurumena babesteko eskumena dauka.

Dekretu hori, baina, arautu egin zuen 77/2017 Dekretuak, apirilaren 11koak, Ingurumen, Lurralde Plangintza eta Etxebizitza Sailaren egitura organikoa eta funtzionala ezartzen duenak.

Sailburuordetzei eta zuzendaritzei dagozkien funtzio orokorretako bat da «izaera orokorreko xedapenen, planen, programen eta jarduera adierazgarrien proiektuak sustatzea».

Zehazki, 11. Artikuluan Natura Ondare eta Klima Aldaketa Zuzendaritzari egiteko hau ezartzen dio: Urdaibaiko Biosfera Erreserba babestu eta antolatzeari buruzko uztailaren 6ko 5/1989 Legean aurreikusitako zehaztapenak eta bere garapen-araudia betetzeko beharrezkoak diren jarduerak sustatu eta kontrolatzea, horren kudeaketa sustatu eta koordinatuz. Arlo horretan, zuzendariari dagokio ingurumen-organoaren baimenari atxikitako Erreserbaren Erabilera eta Kudeaketa Gida Planeko jarduerak baimentzea.

5/1989 Legeak, uztailaren 6koak, Urdaibaiko biosfera-erreserba babestu eta antolatzekoak (urriaren 31ko 15/1997 Legeak aldarazia), Urdaibaiko biosfera-erreserbarentzako araubide juridiko berezia ezartzea du helburu, horko lurrei, landareei, abereei, bazterraldeei, urei, eguratsari eta, oro har, izadi-erapidetza osoari izadiaren, zientziaren, hezkuntzaren, kulturaren, aisialdien eta gizarte-ekonomien aldeetatik duen garrantziagatik bere onean iraun dezan babesa emateko eta bere oneratzen laguntzeko.

Eta Urdaibairen Lege horretan ezartzen denez, «lege hau aldarrikatu eta gehienera urtebeteko epearen barruan, Eusko Jaurlaritzako ingurugiroko ihardutze-sailak, lege honetako lehenengo atalean zehaztutako helburu eta xedetarako eta lur gaineko eta lur azpiko urak, hauek urak hartzen dituzteneko aldeak barne, bertako landare-multzoak eta lurraldean ohizko diren erabilkerak babesteari arreta berezia eginez, Urdaibaiko Geben-aldearen Erabilkera eta Eraentzarako Artezte-Egitamua egingo du. Halaber, kutsagarri izan daitezkeen ekintzetan ere arreta berezia ipiniko da».

URDAIBAI Biosfera Erreserbaren lehen Erabilera eta Kudeaketa Gida-plana Eusko Jaurlaritzak onartu zuen 242/1993 Dekretuaren bidez (EHAA, 233. Zk., 1993ko abenduaren 7koa), eta otsailaren 11ko 27/2003 Dekretuak aldatu zuen. Egun indarrean dagoen gida-plana 2016ko irailaren 27ko 139/2016 Dekretuaren bitartez onartu zen.

2017an, Legebiltzarrak agindua eman zuen, 2016an onartutako Urdaibaiko Biosfera Erreserbaren Erabilera eta Kudeaketa Gida Plana aldatzeko, ekainaren 22an aho batez onartutako legez besteko proposamen baten bidez.

Agindu horren babesean, Ingurumen, Lurralde Plangintza eta Etxebizitza sailburuak, 2017ko uztailaren 14ko Aginduaren bitartez, EKGPa aldatzeko prozedurari hasiera eman zion.

Aldaketa horren helburua da Erabilera eta Kudeaketa Gida Plana babes- eta lehengoratze-eginkizunetara egokitzea, bertan xedatzen den hirigintza-plangintza udalen esku utzita. Hori dela eta, dekretu honen bidez, Erabilera eta Kudeaketa Gida Planaren 5.2.3 artikuluan araututako plan bereziak eta horien aipamen guztiak kenduko dira.

Kontuan hartuta 5/1989 Legearen lehenengo artikuluan Urdaibaiko Biosfera Erreserbaren ekosistemak babesteko eta sustatzeko ezarritakoa, dekretu horrek baliorik gabe uzten du EKGPari arautzea dagokion babes-eremua hirigintza-plangintzaren bidez murrizteko aukera.

Halaber, Erabilera eta Kudeaketa Gida Planaren alderdi zehatz batzuk aldatu dira, araudia Urdaibaiko Biosfera Erreserbako herritarren eskarietara egokitu dadin, bai eta urteotan Patronatutik planaren aplikazioan islatutako beharrizanetara ere.

IZAPIDETZEA

Dekretu hau egiteko, abenduaren 22ko 8/2003 Legean (Xedapen Orokorrak Egiteko Prozedurarenean) xedatutakoari jarraituko zaio.

2017ko uztailaren 14ko Aginduaren bidez eman zitzaion hasiera Urdaibai Biosfera Erreserbaren Erabilera eta Kudeaketa Gida Plana aldatzeko dekretu-proiektuaren elaborazio-prozedurari.

Ordutik, eztabaida asko izan da hala lankidetza-kontseiluan nola Urdaibaiko Patronatuko kontseiluan, eta aurkeztu berri den proiektua idatzi da.

Kontuan hartuta 5/1989 LEGEA, uztailaren 6koa, Urdaibai Biosferaren Erreserba Babestu eta Antolatzeari buruzkoa, izapide hau egin behar da:

«Erabilera eta Kudeaketa Gida Plan jendaurreko informazioan jarriko da hilabetez, eta ondoren entzunaldi-izapidea egingo da, eraginpeko udalei eta Bizkaiko Foru Aldundiari entzuteko, eta Patronatuak txostena egin ondoren, Eusko Jaurlaritzari igorriko zaio, behin betiko onar dezan.

Gida Plan horrek indarraldi mugagabea izango du, eta 10 urteren buruan edo lehenago berrikusi beharko da...».

Xedapen Orokorrak Egiteko Prozedura arautzen du abenduaren 22ko 8/2003 Legeak. Horren arabera, «ezarritako prozedura amaitutakoan, xedapen orokorra, zioen azalpenarekin –xedapena egiteko zioak eta lortu nahi diren xedeak labur azalduta–, organo eskudunaren onarpenaren mende jarriko da».

Jaurlaritzaren eskumenen artean dago, Jaurlaritzari buruzko ekainaren 30eko 7/1981 Legearen 18.c) artikuluaren arabera, «erregelamenduak Dekretu bidez onartzea, Eusko Legebiltzarrak emandako Legeak garatu eta betearazteko, baita Estatuko Legeei dagozkienak ere, baldin eta eskumena gauzatzea Autonomia Erkidegoari badagokio, Autonomia Estatutuari jarraikiz edo eskuordetzearen edo transferentziaren ondorioz».

Ondorioz, EKGPa eranskin gisa onartu zen Eusko Jaurlaritzaren dekretu baten bitartez.

DEKRETUAREN ANALISIA

EKGParen alderdi jakin batzuk aldaketa zehatz batzuk izanik, ez da dokumentu berria sortu nahi, baizik eta dagoena bete behar diren baldintzetara egokitu.

Horrenbestez, dekretuak artikulu bakarra eta bi xedapen ditu (bata gehigarria; bestea azkenekoa).

Artikulu bakarrak egin asmo diren aldaketak zerrendatzen ditu, artikuluka ordenatuta. Txostena idatzi den unean –agiriaren aldez aurreko onarpenean–, aldaketak laurogeita hamahiru dira. Aldaketa horiek mota hauetakoak izan daitezke:

* + - Kentzea: Artikulu bat osorik kentzea.
		- Artikulu berria: Artikulu berri bat sartzea.
		- Aldaketa: Artikulu baten punturen bat aldatzea.
		- Idazketa berria: Artikulu bat hein handi batean aldatzea, eta, hobeto ulertzeko, artikulua bera berridaztea.

EKGParen aldaketa nagusiak alderdi hauei lotuta egon dira:

* + - Plan bereziak kentzea.
		- EKGPa egokitzea Urdaibai Biosfera Erreserba babesteko eta antolatzeko uztailaren 6ko 5/1989 Legean ezarritakora, lurzoru urbanizaezina murrizteko debekuari dagokionez.
		- Gehienez ere 3 azienda larri unitateren aterperako instalazioen ezaugarriak aldatzea.
		- Energia-ekoizpenari buruzko artikuluak aldatzea, energia berriztagarriak txertatzea errazteko. EKGParen idazkera sinplifikatzea eta saila gaitzea, jarraibide teknikoen bitartez garatu dezaten ezarrita dagoena.
		- Garrantzi gutxiagoko batzuk, tartean, zuzenketa ortografikoak, eta gaztelaniazko testuan genero-ikuspegia txertatzea.

Hala bada, aipatu behar da plan bereziak kentzeak berekin ekarri duela horien aipamena egiten den artikulu guztiak doitu behar izan izatea. Hori horrela, aldaketak dena baino sakonagoa dirudi.

Bestela, EKGPak 2016an onartu eta epai judizialek hainbat puntutan berretsi duten izaerari eusten dio.

Testu kontsolidatua eta aldaketak Euskal Herriko Agintaritzaren Aldizkarian emango dira argitara. Hala, interesdunek irakurri ahalko dute.

INPAKTU EKONOMIKOAREN ANALISIA

Bestalde, ekonomia- eta arau-kontrolari dagokionez, barne-kontrol ekonomikoa garatzen duen urriaren 31ko 464/1995 Dekretuaren 42. artikuluan zehazten da zer eduki izan behar duen xedapen arautzaileei atxiki beharreko memoriak.

Gutxieneko eduki hori kontuan hartuta, esan behar da dekretu-proiektu honek ez duela eraginik aurrekontuetan, ez gastuetan, ez diru-sarreretan. Izapidetzean argi geratu den legez, dekretuaren xedea Legebiltzarraren mandatua betetzea da; legezkotasun zalantzagarriko kasuak argitzea eta artikuluen idazketan hautemandako akatsak zuzentzea.

Horiek horrela, eta 464/1995 Dekretuaren aipatu artikuluaren arabera, hauek adierazi behar dira:

1. *Hori indarrean jartzeak ekar ditzakeen aurrekontu-gastu eta -sarreren kuantifikazioa, arruntak direnak eta kapital-eragiketetatik datozenak bereiziz, eta gastu edo diru-sarrera horien destinoa identifikatuz.*
2. *Aurrekontu gastuen finantzaketa, eraginpean dauden baliabideak eta Euskal Autonomia Erkidegoko aurrekontu orokorrez aparte ematen diren finantzaketa-iturriak aipatuz.*
3. *Euskal Autonomia Erkidegoko Ogasun Nagusiak berezko dituen gaietan eta aurrekontu-araubidean eragina duten xedapeneko alderdien identifikazioa, xedapenaren aurrekarien deskribapena eta xedapenaren beharraren justifikazioa.*
4. *Proposatutako xedapena hartzen duen aurrekontu-programa ekonomikoaren deskribapena, arau hori indarrean jartzeak eragingo dien helburuen, egintzen eta adierazleen identifikazioa, eta hura aplikatzeak ekonomian eta gizartean izango dituen eraginen ebaluazioa.*
5. *Programen nahiz lortu nahi diren helburuen gauzatze- eta betetze-mailaren ebaluazioa, diruz lagundutako programak garatzeko emandako arauak direnean, bai eta dirulaguntzen deialdien ebaluazioa ere, deialdi horiek aurreko ekitaldietan onartutakoen jarraipena direnean.*

Espediente honek ez du eraginik aurrekontuan; ondorioz, ez du kontularitzako agiririk egiteko betebeharrik (464/1995 Dekretua, 42.2 art.).

Vitoria-Gasteiz, sinaduran ageri den egunean.

(sinadura telematikoa)

**Aitor Zulueta Telleria**

**NATURA ONDARE ETA KLIMA ALDAKETAREN ZUZENDARIA**